คัดเอเอ็มซีดูหนี้เน่าไอแบงก์
คลังเล็งจ้าง &#8220;บสก.-บสส.&#8221; เป็นเอเอ็มซี รับบริหารหนี้ที่โอนมาจากไอแบงก์ ชี้หนี้เน่าอาจสูง 5 หมื่นล้าน
7 ต.ค. 2559

คลังเล็งจ้าง “บสก.-บสส.” เป็นเอเอ็มซี รับบริหารหนี้ที่โอนมาจากไอแบงก์ ชี้หนี้เน่าอาจสูง 5 หมื่นล้าน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า แนวทางการจัดตั้งบริษัทบริหารสินทรัพย์ หรือเอเอ็มซี เพื่อรับโอนหนี้ด้อยคุณภาพ (เอ็นพีเอฟ) ของธนาคารอิสลามแห่งประเทศไทย (ไอแบงก์) นั้น กระทรวงการคลัง อาจใช้วิธีการว่าจ้างบริษัทเอเอ็มซีที่เชี่ยวชาญในการบริหารจัดการสินทรัพย์ด้อยคุณภาพทั้งเอ็นพีแอลและเอ็นพีเอ เช่น บริษัทบริหารสินทรัพย์ กรุงเทพพาณิชย์ (BAM) หรือ บสก. และบริษัท บริหารสินทรัพย์สุขุมวิท (SAM) หรือ บสส. เข้ามาเป็นตัวแทนบริหารเอเอ็มซีที่กระทรวงการคลังจะต้องจัดตั้งขึ้นใหม่
สำหรับแนวทางการรับซื้อและโอนหนี้เอ็นพีแอลนั้น เอเอ็มซีจะออกตั๋วสัญญาใช้เงินให้กับไอแบงก์ พร้อมกับการรับโอนเอ็นพีแอลที่ไม่ใช่มุสลิม ซึ่งจะมีการประเมินมูลค่ารับซื้อ โดยจะต้องพิจารณาจากหลักประกันของลูกหนี้แต่ละราย เพราะลูกหนี้บางรายนำทรัพย์สินไม่มีคุณภาพมาเป็นหลักประกัน เช่น ที่ดินมีปัญหาคือ ไม่มีทางออก หรือที่ตาบอด ทำให้มีผลต่อการนำไปบริหารจัดการ เพราะการประเมินมูลค่ารับซื้อต้องไม่ให้กระทบต่อการบริหารจัดการหนี้เสียของเอเอ็มซีเองด้วย จะได้ไม่กลับมาเป็นเอ็นพีแอล หรือขาดทุนเสียเอง
นายเอกนิติ นิติทัณฑ์ประภาศ ผู้อำนวยการสำนักงานนโยบายรัฐวิสาหกิจ (สคร.) กล่าวว่า มูลค่าการรับซื้อหนี้เสียของไอแบงก์จะต้องประเมินหลังจากที่จัดตั้งเอเอ็มซีแล้ว โดยมูลหนี้เอ็นพีแอลที่คาดว่าจะรับโอนมาจากไอแบงก์อาจสูงถึง 5 หมื่นล้านบาท จากปัจจุบันเอ็นพีแอลไอแบงก์มีอยู่กว่า 5 หมื่นล้านบาท ในจำนวนนี้เป็นชาวมุสลิมเพียง 3,000 ล้านบาท
ก่อนหน้านี้ เมื่อวันที่ 27 ก.ย. 2559 ที่ผ่านมา ที่ประชุมคณะรัฐมนตรี (ครม.) มีมติเห็นชอบให้กระทรวงการคลังจัดตั้งบริษัทบริหารสินทรัพย์ หรือเอเอ็มซี เพื่อรับโอนหนี้เอ็นพีเอฟของไอแบงก์ ที่ไม่ใช่มุสลิมทั้งหมดประมาณ 4.7 หมื่นล้านบาท หรือคิดเป็น 43.40% ของสินเชื่อรวมทั้งหมดของไอแบงก์มาบริหารจัดการ โดยกระทรวงการคลังถือหุ้นเต็ม 100% และมี สคร. เป็นผู้กำกับดูแล โดยการโอนหนี้เอ็นพีเอฟมาที่เอเอ็มซี เพื่อให้ไอแบงก์มีความคล่องตัวเพิ่มมากขึ้นในการดำเนินธุรกิจ รวมถึงยังเป็นการเปิดทางให้พันธมิตรผู้ที่จะเข้ามาร่วมทุนรายใหม่ ให้เกิดความมั่นใจในส่วนนี้ด้วย